《和赵承之》
宋代·吕本中

十日九日昏梦集，职事向人如束湿。看朱成碧有底忙，然萁煮豆相煎急。

长官抵几入门去，小吏垂头就行立。尘埃上下久可厌，学问峥嵘老难入。

平生谬欲师古人，遇事始知吾不及。正须眼底去泾渭，便自胸中无棨戟。

丈夫盖棺事则已，破屋颓墙使谁葺。要随归雁刺天飞，莫待枯鱼过河泣。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。